Međutim, i dalje je potrebno pojačati i uskladiti nastojanja svih država članica, posebno onih koje još nisu provele premještanja, te uspostaviti čvrstu suradnju među svim dionicima kako bi se sve osobe koje ispunjavaju uvjete premjestile iz Italije i Grčke do rujna 2017. Kako je već navedeno u prethodnim izvješćima, ispunjeni su preduvjeti i dostupna je operativna infrastruktura za provedbu premještanja. Italija, Grčka, agencije EU-a i međunarodne organizacije povećale su svoje kapacitete za ostvarivanje utvrđenih ciljeva, ali neke države članice i dalje se suočavaju s poteškoćama u poštovanju rokova utvrđenih u protokolima o premještanju za određene korake te uzrokuju zastoje koji sprečavaju pojačano premještanje. Ovo, jedanaesto izvješće uključuje ciljane preporuke za pojedinačne države članice kojima se nastoji spriječiti zastoje koji utječu na zajednička nastojanja da se premještanja olakšaju i ubrzaju.

Komisija ustrajno poziva države članice na pojačanje nastojanja kako bi se ispunili utvrđeni ciljevi premještanja te im je spremna pružiti pomoć kako bi napredovale u ispunjavanju svojih pravnih obveza. Malteško predsjedništvo Vijeća EU-a organiziralo je poseban sastanak na sjednici Vijeća za pravosuđe i unutarnje poslove 27. ožujka 2017. radi rasprave o jačanju premještanja. Već se mogu primijetiti određeni rezultati. Neke države članice koje su bile usporile sa sudjelovanjem sada ponovno provode premještanje. Zahvaljujući svim dionicima postignut je napredak te je mjesečni broj premještanja dostigao rekordnu razinu (više od 1 600 osoba premješteno je iz Grčke i više od 800 njih iz Italije), tj. ukupno je premješteno 16 340 osoba (5 001 iz Italije i 11 339 iz Grčke) do 10. travnja 2017. To je 27-postotno poboljšanje u odnosu na dotad najuspješniji mjesec.

Kako je navedeno u prethodnom izvješću, broj osoba koje se nalaze u Italiji i Grčkoj, a ispunjavaju uvjete za premještanje, niži je od broja predviđenog u odlukama Vijeća. Do sad je u Grčkoj registrirano 26 997 podnositelja zahtjeva koji ispunjavaju uvjete, a u Italiji njih 8 000. Očekuje se da se broj registriranih podnositelja zahtjeva za premještanje u Grčkoj neće znatno mijenjati, ali iz Grčke i dalje treba premjestiti otprilike 14 000 osoba. Premještanje svih koji za to ispunjavaju uvjete tijekom sljedećih mjeseci stoga je izvedivo i treba biti prioritet. Zadani mjesečni ciljevi za premještanje najmanje 1 500 osoba iz Italije i najmanje 3 000 iz Grčke namijenjeni su olakšavanju i ubrzavanju djelotvornog i neometanog premještanja svih osoba koje ispunjavaju uvjete u rokovima utvrđenima u odlukama Vijeća kako bi se ostvario cilj te hitne mjere.

Osim toga, unatoč nedavnim nastojanjima da ubrzaju premještanja, Belgija, Njemačka i Španjolska dosad su provele nešto više od 10 % dodijeljenih premještanja.

Ciljevima koje je postavila Komisija želi se osigurati djelotvorno i brzo premještanje svih osoba koje za to ispunjavaju uvjete, a trenutačno se nalaze u Italiji i Grčkoj. Tako bi se izbjegli operativni i logistički zastoji do kojih bi došlo kad bi se većina preostalih transfera provela u posljednjim tjednima rujna. Za ispunjavanje tih ciljeva potrebno je povećati nastojanja i fleksibilnost u svakom koraku postupka premještanja, od preuzimanja obveze do transfera, te osigurati dostatne kapacitete za prihvat u državama članicama premještanja nakon samog premještanja. Procjena stanja i preporuke stoga su u skladu s tim koracima. Malo jača nastojanja svih dionika u svakoj fazi mogla bi znatno povećati ukupan mjesečni broj premještenih osoba. Valja napomenuti da se prve dvije faze (preuzimanje obveza i identifikacija) trebaju provesti istodobno.

Preuzimanje obveza: potrebno je preuzimanje više mjesečnih obveza

Od prethodnog izvješća Rumunjska i Španjolska počele su ponovno preuzimati obveze. Osim toga, Švedska, čija jednogodišnja suspenzija premještanja istječe u lipnju 2017., počela je preuzimati obveze kako bi ispunila svoju cjelokupnu pravnu obvezu unutar roka iz odluka Vijeća. I Litva je ponovno počela preuzimati obveze u pogledu Italije, a Bugarska, Cipar i Hrvatska aktivirali su se u pogledu Grčke. Austrija je nedavno najavila da namjerava uskoro ponovno početi s premještanjem, konkretnije, s premještanjem ranjivih podnositelja zahtjeva iz Italije.

Međutim, potrebno je preuzimanje više mjesečnih obveza kako bi se ostvarili ciljevi i iz Italije i Grčke premjestili svi koji za to ispunjavaju uvjete. Dostatan broj preuzetih obveza bitan je i za osiguranje kvalitete postupka dodjeljivanja (u kojem Italija i Grčka dodjeljuju pojedinačne podnositelje zahtjeva određenim državama članicama). U tom kontekstu:

-Mađarska i Poljska trebale bi odmah započeti preuzimanje obveza i premještanje; Komisija je spremna na raspravu s tim državama članicama o načinima na koje im može pomoći u ispunjavanju pravnih obveza, uzimajući u obzir koliko je važno da sve države članice pokažu solidarnost spram Grčke i Italije;

-Austrija bi trebala što prije početi preuzimati obveze u pogledu Italije i Grčke, a Češka i Portugal trebali bi ponovno početi preuzimati obveze i u pogledu Italije i u pogledu Grčke;

-Bugarska, Cipar, Estonija, Irska i Slovačka trebale bi što prije početi preuzimati obveze u pogledu Italije;

-Hrvatska i Slovenija trebale bi redovitije preuzimati obveze te ih preuzimati na mjesečnoj osnovi u pogledu Italije i Grčke te bi Luksemburg trebao na mjesečnoj osnovi preuzimati obveze u pogledu Grčke, a Latvija u pogledu Italije;

-Belgija i Španjolska trebale bi povećati broj mjesečnih obveza koje preuzimaju u pogledu Italije i Grčke, a Njemačka i Slovačka samo u pogledu Grčke; Francuska bi trebala povećati broj obveza koje preuzima u pogledu Italije, preuzimati te obveze na mjesečnoj osnovi te nastaviti trenutačna mjesečna preuzimanja u pogledu Grčke.

Finska, Litva, Malta i Nizozemska trebale bi u najmanju ruku nastaviti s trenutačnim mjesečnim preuzimanjem.

Neke države članice ne sudjeluju u premještanju iz Italije, konkretno Estonija i Irska, ili to čine tek u ograničenoj mjeri, kao Francuska, djelomično zbog stroge politike Italije u pogledu dodatnih sigurnosnih razgovora koje države članice premještanja provode na svojem području. Kako je navedeno u prethodnom izvješću, postignuti su dogovori s Europolom i talijanskim tijelima kako bi se olakšale dodatne sigurnosne provjere, uključujući dodatne sigurnosne razgovore. Osim toga, stručnjaci Europskog potpornog ureda za azil (EASO) također mogu provoditi detaljnije razgovore na zahtjev države članice premještanja kako bi se otkrili mogući razlozi za isključivanje. Od presudne je važnosti da Italija bude otvorena za dopuštanje dodatnih sigurnosnih razgovora, uključujući, prema potrebi, u okviru bilateralnih sporazuma s dotičnim državama članicama. Time bi se pridonijelo ubrzavanju premještanja. Istodobno, bilo bi dobro kad bi države članice premještanja koje trebaju bez odgode započeti s premještanjem pokazale veću fleksibilnost u pogledu potrebe za dodatnim sigurnosnim razgovorima.